CELEX: 32011D0120
Language: sk
Date: 2011-02-21 00:00:00
Title: 2011/120/EÚ: Rozhodnutie Komisie z  21. februára 2011 o nezaradení metylbromidu do prílohy I k smernici Rady 91/414/EHS [oznámené pod číslom K(2011) 950]  Text s významom pre EHP

22.2.2011   
            
            
               SK
            
            
               Úradný vestník Európskej únie
            
            
               L 47/19
            
         ROZHODNUTIE KOMISIE
   z 21. februára 2011
   o nezaradení metylbromidu do prílohy I k smernici Rady 91/414/EHS
   [oznámené pod číslom K(2011) 950]
   (Text s významom pre EHP)
   (2011/120/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 1,
   keďže:
   
               (1)
            
            
               V nariadeniach Komisie (ES) č. 451/2000 (2) a (ES) č. 1490/2002 (3) sa stanovujú podrobné pravidlá vykonávania druhej a tretej etapy pracovného programu uvedeného v článku 8 ods. 2 smernice 91/414/EHS a stanovuje sa zoznam účinných látok, ktoré sa majú posúdiť vzhľadom na ich možné zaradenie do prílohy I k smernici 91/414/EHS. Tento zoznam zahŕňal metylbromid.
            
         
               (2)
            
            
               V súlade s článkom 11f nariadenia (ES) č. 1490/2002 a článkom 12 ods. 1 písm. a) a článkom 12 ods. 2 písm. b) uvedeného nariadenia sa prijalo rozhodnutie Komisie 2008/753/ES z 18. septembra 2008 o nezaradení metylbromidu do prílohy I k smernici Rady 91/414/EHS a odobratí povolení pre prípravky na ochranu rastlín obsahujúce túto látku (4).
            
         
               (3)
            
            
               V súlade s článkom 6 ods. 2 smernice 91/414/EHS a so súhlasom pôvodného oznamovateľa podala ďalšia osoba (ďalej len „žiadateľ“) novú žiadosť o uplatnenie skráteného konania podľa článkov 14 až 19 nariadenia Komisie (ES) č. 33/2008 zo 17. januára 2008, ktorým sa stanovujú podrobné pravidlá na uplatňovanie smernice Rady 91/414/EHS, pokiaľ ide o riadne a skrátené konanie pre hodnotenie účinných látok, ktoré boli súčasťou pracovného programu uvedeného v článku 8 ods. 2 uvedenej smernice, ale neboli zaradené do prílohy I k uvedenej smernici (5).
            
         
               (4)
            
            
               Žiadosť bola predložená Spojenému kráľovstvu, ktoré bolo nariadením (ES) č. 1490/2002 určené za spravodajský členský štát. Časová lehota na skrátené konanie bola dodržaná. Špecifikácia účinnej látky a odporúčané spôsoby použitia sa zhodujú s tými, ktoré boli predmetom rozhodnutia 2008/753/ES. Uvedená žiadosť tiež spĺňa ostatné obsahové a formálne požiadavky uvedené v článku 15 nariadenia (ES) č. 33/2008.
            
         
               (5)
            
            
               Spojené kráľovstvo vyhodnotilo doplňujúce údaje predložené žiadateľom a vypracovalo dodatočnú správu. 26. novembra 2009 so správou oboznámilo Európsky úrad pre bezpečnosť potravín (ďalej len „úrad“) a Komisiu. Úrad postúpil dodatočnú správu na pripomienkovanie ostatným členským štátom a žiadateľovi a prijaté pripomienky zaslal Komisii. V súlade s článkom 20 ods. 1 nariadenia (ES) č. 33/2008 a na žiadosť Komisie úrad 3. novembra 2010 predložil Komisii svoj záver v súvislosti s metylbromidom (6). Návrh hodnotiacej správy, dodatočnú správu a záver úradu preskúmali členské štáty a Komisia v rámci Stáleho výboru pre potravinový reťazec a zdravie zvierat a finalizovali ich 28. januára 2011 vo forme revíznej správy Komisie o metylbromide.
            
         
               (6)
            
            
               Spravodajský členský štát v dodatočnej správe a úrad v závere sa zamerali na problémy, ktoré viedli k nezaradeniu látky. Uvedené problémy sa týkali škodlivých účinkov na ľudské zdravie, najmä zdravie okoloidúcich, pretože hladina vystavenia používateľa (acceptable operator exposure level, AOEL) presiahla 100 %, a zdravie spotrebiteľov, pretože prípustná denná dávka (ADI) a akútna referenčná dávka (acute reference dose, ArfD) presiahli 100 %. V revíznej správe o metylbromide sa uvádzajú ďalšie problémy.
            
         
               (7)
            
            
               Žiadateľ predložil dodatočné informácie, najmä pokiaľ ide o zníženie hladiny vystavenia prostredníctvom technológie opätovného zachytávania látky. S cieľom znížiť riziko pre spotrebiteľov a necieľové druhy žiadateľ obmedzil podporu používania látky na obalovom materiáli z dreva.
            
         
               (8)
            
            
               Dodatočné informácie poskytnuté žiadateľom však neboli dostatočné na vyriešenie všetkých konkrétnych problémov v súvislosti s metylbromidom.
            
         
               (9)
            
            
               Dostupné informácie nestačili najmä z hľadiska vypracovania kvantitatívneho hodnotenia vystavenia okoloidúcich. Z dostupných informácií sa okrem toho nedali odhadnúť možné hladiny koncentrácie metylbromidu vo vzduchu okolo kontajnerov s obalovým materiálom z dreva, na ktorom sa použil metylbromid, a nebolo možné ani finalizovať posúdenie rizika pre necieľové organizmy. Navyše chýbali údaje potrebné na riešenie rizika spojeného s nepriamym vystavením pôdy, povrchovej vody a podzemnej vody.
            
         
               (10)
            
            
               Komisia vyzvala žiadateľa, aby predložil svoje pripomienky k záveru úradu. V súlade s článkom 21 ods. 1 nariadenia (ES) č. 33/2008 Komisia okrem toho vyzvala žiadateľa, aby predložil pripomienky k návrhu revíznej správy. Žiadateľ predložil svoje pripomienky, ktoré boli dôkladne preskúmané.
            
         
               (11)
            
            
               Napriek argumentom, ktoré prezentoval žiadateľ, však nebolo možné dané problémy vyriešiť a z posúdení vykonaných na základe informácií, ktoré sa predložili a vyhodnotili počas stretnutí odborníkov EFSA, nevyplýva, že za navrhovaných podmienok použitia možno očakávať, že prípravky na ochranu rastlín s obsahom metylbromidu vo všeobecnosti spĺňajú požiadavky stanovené v článku 5 ods. 1 písm. a) a b) smernice 91/414/EHS.
            
         
               (12)
            
            
               Metylbromid by sa preto nemal zaradiť do prílohy I k smernici 91/414/EHS.
            
         
               (13)
            
            
               Rozhodnutie 2008/753/ES by sa malo zrušiť.
            
         
               (14)
            
            
               Toto rozhodnutie nemá vplyv na predloženie ďalších žiadostí súvisiacich s metylbromidom podľa článku 6 ods. 2 smernice 91/414/EHS a kapitoly II nariadenia (ES) č. 33/2008.
            
         
               (15)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Metylbromid sa nezaraďuje ako účinná látka do prílohy I k smernici 91/414/EHS.
   Článok 2
   Rozhodnutie 2008/753/ES sa zrušuje.
   Článok 3
   Toto rozhodnutie je určené členským štátom.
   
      V Bruseli 21. februára 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 230, 19.8.1991, s. 1.
   
      (2)  Ú. v. ES L 55, 29.2.2000, s. 25.
   
      (3)  Ú. v. ES L 224, 21.8.2002, s. 23.
   
      (4)  Ú. v. EÚ L 258, 26.9.2008, s. 68.
   
      (5)  Ú. v. EÚ L 15, 18.1.2008, s. 5.
   
      (6)  Európsky úrad pre bezpečnosť potravín; Záver z partnerského preskúmania účinnej látky metylbromid z hľadiska posúdenia rizika pesticídov. EFSA Journal 2011; 9(1):1893. [32 s]. doi:10.2903/j.efsa.2011.1893. K dispozícii na internetovej stránke: www.efsa.europa.eu/efsajournal.